stanford-oval/wikipedia huggingface dataset:
פילם נואר
מאפייני הסרט האפל > נושאים

הסרט האפל עוסק לרוב בגיבורים בעלי פגם באופיים, או בגיבורים נואשים בעולם שאינו סלחני. הפשע, לרוב רצח, הוא אלמנט מרכזי בסרט האפל, ומניעיו הם לרוב קנאה, שחיתות או תאוות בצע. רוב הסרטים האפלים כוללים גיבורים ארכיטיפיים כגון "הבלש הקשוח" (Hard Boiled Detective), החוקר לרוב מקרה מסובך ומפותל, החושף לעיתים שחיתות מוסרית קשה, פאם פאטאל (Femme Fatale) בעלת מיניות מתפרצת, מושחתת ומתוחכמת, שמולה מוצגת לעיתים האישה האוהבת והנאמנה המכירה בחובותיה, השוטר המושחת, הבעל הקנאי, סוכן הביטוח הפתלתל, והסופר שקרנו ירדה. אלו היו לרוב אנשים מהצד האפל של העולם התחתון, והוצגו כציניקנים בודדים בעלי אובססיות (מיניות ואחרות) הנאבקים לשרוד בעולם קשוח.
נושאים מוכרים בסרטים האפלים הם סיפורי בלשים, סיפורי כנופיית פשע המנסה לבצע שוד (Heist Films), סיפורי בית משפט, וקרבות אגרוף שהתוצאה בהם נקבעה מראש.
מקומות מוכרים מן הסרטים האפלים הם העיר התחתית של לוס אנג'לס, ניו יורק או סן פרנסיסקו. הסרט האפל מתרחש לרוב במקומות חשוכים ואפופי עשן כמו מועדוני לילה, מועדוני הימורים, או משרדים בשעות לילה מאוחרות.
מאפייני הסרט האפל > מוסר ורגשות

המוסר בסרט האפל נוטה להיות יחסי ודו-ערכי. הגיבורים החיוביים בסרטים אלו ישאפו לרוב למטרה מוסרית נעלה, אך יהיו מוכנים לאפשר למטרה להצדיק את האמצעים. לכמה מגיבורים אלו אירוע נורא בעברם, אשר הפך אותם לציניקנים חסרי רגשות.
רגשות הגיבורים היו לרוב ניכור, מלנכוליה, קדרות, והתפכחות פסימיסטית. הנראטיב המוצג היה לרוב מסובך, מפותל והוצג בלוויית קריינות רקע ומוזיקה מתאימה. שימוש רב נעשה בטכניקת הפלשבק, לעיתים על מנת להסביר מהו שהביא לציניות הבלתי נסבלת כמעט שבה נוקטים הגיבורים.
הסרט האפל הוא פסימי; הסיפורים שהוא מספר הם על אנשים שנלכדו במצבים שבהם אינם חפֵצים, ולרוב שאינם בשליטתם ואינם תוצאה של מעשיהם, הנאבקים כנגד גורל אקראי וחסר רחמים, ולרוב נכשלים.
מאפייני הסרט האפל > אלמנטים אפלים בעלילה ובתסריט

קשה להגדיר את הסרט האפל. בניגוד לסוגות קלאסיות כ"מערבון" או "קומדיה מוזיקלית", לא היו יוצרי הסרט האפל מודעים לכך שהם יוצרים סגנון נפרד, והם חלק מתנועה סגנונית רחבה. כתוצאה מכך ישנם סרטים שמוגדרים על ידי מבקרים אחדים כסרטים אפלים, ואינם מוגדרים כך על ידי אחרים. "ורטיגו" (1958) של אלפרד היצ'קוק כולל אלמנטים קלאסיים מן הסרט האפל, אך קשה להגדירו "סרט אפל", כך גם "ניאגרה" (1952) אשר צולם בצבע, אך כולל אלמנטים קלאסיים מן הסרט האפל, ובמיוחד הופעת מרילין מונרו כ"אישה הקטלנית" הזוממת לרצוח את בעלה.
בנוסף לאלמנטים הצורניים והאחרים (תיאור הדמויות, מוסר ורגשות) שתוארו, מוסכם כי תסריט של סרט אפל כולל כמה מן האלמנטים הבאים: קו עלילה מפותל, סוף קודר, פלשבקים, רצח או שוד במרכז הסיפור, קריינות רקע, בגידה (מינית או אחרת), סיפור המסופר מנקודת ראותו של פושע.
התקופה הקלאסית של הסרט האפל

שנות ה-40 ושנות ה-50 היו התקופה הקלאסית של הסרט האפל. ישנם היסטוריונים של הקולנוע המתייחסים לסרט "הזר מן הקומה השלישית" (1940), שבו שיחק פיטר לורה, המספר את סיפורו של עיתונאי המגלה שעדות שנתן בתום לב סייעה להרשיע איש חף מפשע בעוון רצח, כ"סרט האפל הראשון". הסרט שנחשב לסרט האפל המשמעותי הראשון היה "הנץ ממלטה" שבוים על ידי ג'ון יוסטון ב-1941. את דמותו של גיבור הסרט שיחק המפרי בוגרט, אשר הפך לאחד משחקני הקולנוע המזוהים ביותר עם סוגת הפילם נואר. סרטו של אורסון וולס "מגע של רשע" משנת 1958 נחשב לסרט האפל הקלאסי האחרון.
יש הסבורים כי עידן "הסרט האפל" מעולם לא הסתיים, אלא שירדה קרנם של סרטים אלו, ועשייתם הופסקה בהדרגה, רק על מנת שיופיעו שוב בצורות אחרות. אחרים, והם המהווים רוב בקרב המבקרים, מתייחסים לסרטים שנעשו לאחר התקופה הקלאסית כסרטים שאינם "סרט אפל" במלוא מובן המילה. מבקרים אלו מתייחסים ל"סרט אפל" כאל סרט שנעשה בתקופה מוגדרת ומסוימת, ואילו הסרטים שנעשו לאחר מכן, המנסים לחזור לערכים הקולנועיים של הסרט האפל, הם דבר מה שונה בשל העובדה שיוצריהם היו מודעים לקיומו הסגנון ה"אפל" בדרך בה יוצרי הסרט האפל מן התקופה הקלאסית לא היו מודעים.
רבים מן הסרטים האפלים מן התקופה הקלאסית היו סרטים דלי תקציב ללא "כוכבים" של ממש, ויוצריהם, תסריטאים, במאים וטכנאים, מצאו עצמם ללא מגבלות שהוטלו לעיתים על סרטי הוליווד עתירי התקציב.
בתקופת הזוהר של הוליווד נדרשו התסריטאים לשלב בסרטיהם מסר מוסרי חיובי. דמויות חלשות מבחינה מוסרית, או בעלות מוסר כפול, נפסלו, ו"כוכבים" נמנעו מלהופיע כדמויות אלו. הפקות היוקרה של האולפנים הגדולים הציגו דמויות ראשיות חיוביות ודמויות משנה נעדרות כל עומק. לרוב היה שימוש בתאורה רכה, בתפאורה עשירה, הן בסצנות הפנים והן בסצנות ה"חוץ", שצולמו אף הן באולפן. הסרט האפל עמד בניגוד לערכים אלו. הוא יצר דרמות קודרות וחכמות, בעלות ערכים מוסריים מפוקפקים, המציגות דמויות נשיות בעלות מיניות מתוחכמת, ונושאים מוסריים שלא היו עולים על הדעת בהפקות היוקרה של האולפנים הגדולים. בהדרגה, החל סגנון זה לחלחל אף אל סרטי היוקרה של האולפנים, והשפיע על עשיית הקולנוע בהוליווד ומחוצה לה.
התקופה הקלאסית של הסרט האפל > סרטים ידועים מן התקופה הקלאסית

"הנץ ממלטה" (1941) – על פי ספרו של דשיל האמט, בבימויו של ג'ון יוסטון ובכיכובו של המפרי בוגרט.
"ביטוח חיים כפול" (1944) – סרטו של בילי ויילדר, על פי תסריט של ריימונד צ'נדלר, בהשתתפות פרד מקמוריי וברברה סטנוויק.
"האישה בחלון" (1944) בבימויו של פריץ לאנג ובכיכובו של אדוארד ג'י רובינסון
"הרוצחים" (1946) בכיכובו של ברט לנקסטר.
"התרדמה הגדולה" (1946) – על פי ספרו של ריימונד צ'נדלר. תסריט מאת ויליאם פוקנר בבימויו של הווארד הוקס. המפרי בוגרט משחק את גיבורו של צ'נדלר פיליפ מארלו כשלמולו לורן באקול.
"גילדה" (1946) – פילם נואר קלאסי שבו משחקת ריטה הייוורת' את הפאם פאטאל האולטימטיבית.
"קי לארגו" (1948) – ג'ון יוסטון ביים את בוגרט ובקול בדרמה קודרת על חייל ששב מן המלחמה ונאלץ להיאבק בפשע באי קי לארגו.
"האדם השלישי" (1949) – יצירת מופת על פי סיפורו של גרהם גרין המתרחשת בווינה שלאחר מלחמת העולם השנייה. ג'וזף קוטן בתפקיד הראשי כסופר מערבונים הבא לחפש את ידידו הארי ליים, אותו משחק אורסון וולס באחד הגדולים שבתפקידיו.
"החלון" (1949) - על ילד (בובי דריסקול) שהיה עד לרצח ולא מאמינים לו.
"ג'ונגל האספלט" (1950) – סרטו של ג'ון יוסטון על אסיר ותיק היוצא מן הכלא ואוסף את כנופייתו לביצוע שוד אחרון.
"שדרות סאנסט" (1950) – סרטו של בילי ויילדר על כוכבת קולנוע מזדקנת המפילה ברשתה תסריטאי צעיר ואמביציוזי.
"ליל הצייד" (1955) – הסרט היחיד שביים צ'ארלס לוטון הוא סיפורו של כומר פסיכופת (רוברט מיצ'ם) הרודף אחרי שני ילדים היודעים את מיקומו של האוצר שהסתיר אביהם.
"ההרג" ((1956)) - סרטו של סטנלי קובריק על כנופיה המתכננת שוד מסלול מרוצי סוסים.
"מגע של רשע" (1958) – סרטו של אורסון וולס, הנחשב לסרט הפילם נואר הקלאסי האחרון, הוא סיפורו של חוקר משטרה מקסיקני הנופש בעיירת גבול, ומגיע לעימות עם המשטרה המקומית, בכיכובם של וולס עצמו, צ'רלטון הסטון וג'נט לי.
התקופה הקלאסית של הסרט האפל > במאים ידועים בסגנון הסרט האפל

הבמאים המזוהים עם סגנון הסרט האפל הם ג'ון יוסטון, הווארד הוקס, פריץ לאנג, בילי ויילדר ואורסון וולס. אלפרד היצ'קוק יצר מספר יצירות העשויות להיחשב כ"סרט אפל" ובמיוחד "רבקה" (1940), וכן "הנודעת" (1946) ו"זרים ברכבת" (1951) אך המבקרים אינם מחשיבים את סרטיו כחלק מן ה"קנון" של הסרט האפל.
מחוץ לארצות הברית

ישנו מספר רב של סרטים שנעשו מחוץ לארצות הברית, אשר כוללים את מאפייני הסרט האפל, ואף קדמו לו. לסרט כזה נחשב הסרט הצרפתי "Pepé le Moko" משנת 1936, העוסק בגנגסטר פריזאי הנמלט מידי המשטרה בקסבה באלג'יריה, אך אישה מושכת מפתה אותו לצאת ממחבואו על מנת להיהרג על ידי המשטרה.
הבמאי ז'ול דאסן, יליד קונטיקט, שנאלץ לצאת לגלות באירופה בשנות ה-50 כתוצאה מהאשמתו כי הוא קומוניסט בתקופת "ציד המכשפות" של הסנטור ג'וזף מקארתי, יצר בצרפת את אחד מן הסרטים המזוהים ביותר עם הסרט האפל, "ריפיפי" (1955). בתקופה זו נוצרו בצרפת סרטים נוספים בסגנון זה כסרטו של אנרי ז'ורז' קלוזו משנת 1955 "Les Diaboliques" (בנות השטן) בכיכוב סימון סיניורה היפה והצעירה.
הבמאי ז'אן-פייר מלוויל מוכר בשל הסרטים האפלים הטראגיים והמינימליסטיים שיצר. סרטיו המפורסמים הם "לילה על העיר" בכיכובו של אלן דילון, "המעגל האדום" בכיכובם של אלן דלון, בּוּרְבִיל ואיב מונטאן ו"הסמוראי" בכיכובו של דלון. מלוויל (שאגב, החליף את שמו כהוקרה למחבר של "מובי דיק"), התאפיין ביצירת אווירה קודרת ואיטית, החודרת ללב המאפיינים של גיבוריו ומציגה אותם באור בהיר ונוקב.
כן נחשב סרטו של הבמאי הבריטי קרול ריד "האדם השלישי" משנת 1949 לסרט אפל קאנוני לכל דבר ועניין.
"נאו נואר" הוא מושג המשמש לתיאור סרטים אפלים שלאחר התקופה הקלאסית. אלו מיוצרים ברוב הארצות בהן תעשיית קולנוע משגשגת. כך למשל נחשב סרטו של אקירה קורוסאווה "למעלה ולמטה" (1963) לנאו נואר, כמו גם סרטו של וים ונדרס משנת 1977 "Der Amerikanische Freund" (הידיד האמריקני). אלמנטים של סרט אפל קיימים גם בסרטו של אסי דיין "החיים על פי אגפא" (1992), אם כי מדובר ביצירה מורכבת המתחמקת משיוך לסגנון או לסוגה קולנועית מסוימים.
נאו נואר והשפעת הסרט האפל

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה. חסרה הגדרה.
בשנות ה-60 החלו יוצרים כסם פקינפה, ארתור פן ורוברט אלטמן ליצור סרטים שהושפעו מאוד מן הסרט האפל הקלאסי, והתכתבו עם הנושאים העלילתיים והצורניים שהופיעו בסגנון זה.
יצירתו של רומן פולנסקי משנת 1974, "צ'יינהטאון" היא סרט הקרוב בנושאיו ובתכניו אל הסרט האפל. הופעתו של ג'ון יוסטון בתפקיד מרכזי בסרט, תורמת לשיוכו אל הסגנון הקולנועי המזוהה מאוד עם יוסטון.
פרודיות על הסרט האפל נוצרו עוד בתקופה הקלאסית של הסרט האפל. "הברונטית החביבה עלי" בכיכובו של בוב הופ משנת 1947 היא דוגמה לפרודיה מסוג זה. הדוגמה הידועה ביותר היא הסרט "חמים וטעים" של בילי ויילדר משנת 1959. דוגמה נוספת היא הסרט "שחק אותה סם" משנת 1972, שבה מופיעה דמותו של המפרי בוגרט ומסבירה לוודי אלן, המשחק מבקר קולנוע יהודי נוירוטי, כיצד יש להגיע להצלחה עם המין הנשי, כמו כן ראוי לציין את הסרט "מי הפליל את רוג'ר ראביט", אשר לוקח את הפארודיה על הפילם נואר צעד נוסף קדימה אל תוך ז'אנר הלייב אקשן.
לסוגה זו שייך גם הסרט הדוור מצלצל פעמיים משנת 1981 בכיכובם של ג'ק ניקולסון וג'סיקה לאנג וסיפורה של אגנס משנת 1985 וצללים וערל של וודי אלן משנת 1991.
סרטי האחים כהן מושפעים מן הסרט האפל, ובמידת מה מהווים פרודיה מודעת על סגנון זה. "האיש שלא היה שם" משנת 2001 הוא פרודיה מודעת, כך גם "ביג לבובסקי", המהווה הומאז' לסופר ריימונד צ'נדלר, שהוא מאבות הסגנון האפל. "צומת מילר" משנת 1990 מבוסס באופן רופף על ספרי דשיל האמט.
"סודות אל איי" משנת 1997, שביים קרטיס הנסון נחשב לקרוב ביותר לסרט פילם נואר שנוצר בסוף המאה ה-20. הסרט עוסק בשחיתות משטרתית, ובנשים קטלניות, שכמה מהן מעוצבות במודע על פי דמותן הפיזית של כוכבות הסרטים האפלים משנות ה-40.
סרטי מדע בדיוני רבים הושפעו מראיית העולם הצינית והפסימית של הסרט האפל. סרטים אלו זכו לכינוי "טכ-נואר", ולעיתים סייברפאנק. "בלייד ראנר" של רידלי סקוט משנת 1982 נחשב לאחד הטובים שבסרטים אלו, כמו גם לאחד הסרטים הטובים שנוצרו מאז ומעולם. כך גם "עיר אפלה" (1998) ו"מטריקס" (1999) מציגים דמויות ונושאים המאפיינים את הסגנון האפל.
יש המשייכים את סרטיו של דייוויד לינץ' לסרטים המושפעים מן הסגנון האפל. "קטיפה כחולה" (1986) ו"מלהולנד דרייב" (2001) מדגימים השפעה חזקה של סגנון זה.
הסרט "עיר החטאים" (Sin City) של אמן הקומיקס פרנק מילר והבמאי רוברט רודריגז, שיצא ב-2005, הוא מחווה לסרט האפל תוך הגזמה על-טבעית ברמת האלימות והשחיתות המאפיינת אותם. הסרט, שמבוסס על ספר הקומיקס של מילר, כולל מאפיינים עיצוביים האופייניים לסרטים האפלים האמריקניים: תקופת שנות ה-30 באמריקה, סגנון ה-Voice Over, זוויות צילום אלכסוניות וצילום בשחור-לבן, כאשר לעיתים אלמנטים מסוימים מודגשים בצבע. הסרט עוסק בנושאים האופייניים לסרט האפל, אך הם מוגזמים: בלש פרטי וקשוח המספר את הסיפור מנקודת מבטו, בלונדינית יפה במצוקה, בריון קשוח ובודד במסע נקמה, דמויות פאם-פאטאל ועולם תחתון השולט בפוליטיקאים בעיר שורצת שחיתות ופשע.
סגנון הסרט האפל השפיע גם על משחקי מחשב, כגון "מקס פיין" ו-"LA noire".
בפרק האחרון של סדרת הפולחן אחד העם 1 נעשה שימוש פרודי בסגנון הפילם נואר.
המחזה (ומאוחר יותר גם הסרט) העיר הזאת נכתב בהשראת סרטי הפילם נאור וכולל אזכורים רבים לסרטים מפורסמים מן הז'אנר.
ראו גם

פילם פוליסייר
לקריאה נוספת

עפר שלח, לקסיקון קולנוע, כרך ב, תל אביב: הוצאת הקיבוץ המאוחד, 1990.
זווית ראייה אלכסונית - Dutch Angle
וינס אדוארדס בסרט השודים "The Killing" ‏(1956)
העיר האפלה בסרטו של רידלי סקוט בלייד ראנר
לאריסה יאפיקינו

לאריסה יאפיקינו (באיטלקית: Larissa Iapichino; נולדה ב-18 ביולי 2002) היא קופצת לרוחק איטלקייה, סגנית אלופת אירופה (רומא 2024) ואלופת אירופה באולם (אפלדורן 2025).
ביוגרפיה

יאפיקינו נולדה באיטליה, בתם של קופצת הרוחק האנגלייה-איטלקייה פיונה מיי ושל הקופץ במוט ומאמן האתלטיקה האיטלקי ג'יאני יאפיקינו.
באליפות אירופה עד גיל 20 שנערכה בבורוס ב-2019 זכתה במדליית זהב בקפיצה לרוחק בתוצאה של 6.58 מטר. באוגוסט 2020 זכתה באליפות איטליה בתוצאה של 6.32. באליפות אירופה באתלטיקה באולם 2021 סיימה במקום החמישי בתוצאה של 6.59 מטר. בפברואר 2021 זכתה באליפות איטליה באולם בתוצאה של 6.91 מטר, שיא עולם עד גיל 20 ותוצאה השווה לשיא הלאומי לבוגרות שקבעה אימה ב-1998. ביוני 2021 זכתה בפעם השנייה ברציפות באליפות איטליה באצטדיון בתוצאה של 6.42 מטר. ביוני 2022 זכתה בפעם השלישית ברציפות בתוצאה של 6.64 מטר. במרץ 2023 זכתה במדליית כסף באליפות אירופה באולם וקבעה שיא איטליה של 6.97 מטר. ביוני 2024 זכתה במדליית כסף באליפות אירופה בתוצאה של 6.94 מטר, לאחר המנצחת מלאיקה מיהמבו (7.22 מטר).
במרץ 2025 זכתה באליפות אירופה באולם בתוצאה של 6.93.
שיאים אישיים

אצטדיון:
6.95, יולי 2023
אולם:
6.97 מטר, מרץ 2023, שיא איטליה.
צ'רלטון (גוף שידור)

| --- | --- |
 
 פרטי הערוץ
 מדינה:  ישראל ישראל
 קטגוריה:  ספורט
 תאריך השקה:  2003
 בעלות:  אלי עזור ופיני זהבי
 שפה:  עברית
 אזור קליטה:  ישראל
 פורמט תמונה:  576i (SDTV) 1080i (HDTV)
 זמינות
 חבילה:  HOT:‏ 2003–הווה yes:‏ 2003–הווה סלקום tv: ‏ 2016–הווה NEXT TV:‏ 2017–הווה  STINGTV:‏ 2017–הווה   רמי לוי TV:‏ 2017–2019  פרטנר tv:‏ 2021–הווה
 HOT:  ספורט 1 HD: אפיק 554  ספורט 2 HD: אפיק 52 ספורט 3 HD: אפיק 53 ספורט 4 HD: אפיק 54 ספורט 1 SD: אפיק 51 
 yes:  ספורט 1 HD: אפיק 51  ספורט 2 HD: אפיק 52  ספורט 3 HD: אפיק 53  ספורט 4 HD: אפיק 54  ספורט 1 SD: אפיק 63
 סלקום TV:  ספורט 1 HD: אפיק 51  ספורט 2 HD: אפיק 52  ספורט 3 HD: אפיק 53  ספורט 4 HD: אפיק 54  
 פרטנר tv:  ספורט 1 HD: אפיק 51  ספורט 2 HD: אפיק 52  ספורט 3 HD: אפיק 53  ספורט 4 HD: אפיק 54  
 
 http://sport1.maariv.co.il
צ'רלטון (מוכר גם כ"ספורט 1") הוא גוף שידור מסחרי בבעלותם של אלי עזור ופיני זהבי המשדר אירועי ספורט מהארץ ומהעולם בארבעה ערוצי טלוויזיה באיכות HD ובערוץ אחד באיכות SD ב-HOT, ב-yes, ב-סלקום tv, ב-פרטנר tv, ב-NEXT TV וב-STINGTV שאינה כלולה בחבילות החברות.
ב-20 בספטמבר 2023 הודיעה החברה על פתיחת שני ערוצים ייעודיים לצפייה במכשירים ניידים. על פי החברה הערוצים ישדרו את ליגת העל ויקראו ערוצי "TOGO", זאת לאחר תקופה ארוכה של דיון ציבורי על כך שהחברה חסמה את הצפייה בשידוריה במכשירים ניידים.
היסטוריה > השנים הראשונות

צ'רלטון החלה את שידוריה בארץ בסוף שנות ה-90 כשהחלה לשדר משחקי כדורגל מהליגה האנגלית והאיטלקית, והייתה הראשונה שהחלה לשדר דרך קבע גם את הליגה השנייה בישראל ומגזין סיכום. את שידוריה העבירה צ'רלטון בערוץ המזרח התיכון בשיטה של שכירת זמן שידור מכיוון שלא היה בבעלותה ערוץ משלה. ב-1 באוקטובר 1998 ערכה שידור משולב של שני משחקי כדורגל בין מכבי חיפה ופריס סאן-ז'רמן ובין בית"ר ירושלים וגלאזגו ריינג'רס, מליגת האלופות, שזכו ל-29% אחוזי צפייה. צ'רלטון גם מכרה זמן פרסום בערוץ המזרח התיכון, ועקב כך עתרו זכייני ערוץ 2 לבג"ץ, בנובמבר 1998, בבקשה שיורה על הפסקת השידורים בכבלים, שפגעה בהכנסות שלהם מפרסום. בינואר 1999 החליטה המועצה לשידורי כבלים, כי שידורי הערוץ בישראל מצריכים היתר מהמועצה, וללא היתר, השידורים אסורים ואסורה בהם הפרסומת. אחר כך הושג הסדר על פיו התחייב הערוץ לצמצם את שידורי הספורט ואת הפרסום לשוק הישראלי.
עם תחילת שנות ה-2000 הפסיקה צ'רלטון להעביר שידורים בארץ מכיוון שלא החזיקה ערוץ משלה. המצב גרם לכך שזכויות שידור שהיו בבעלות החברה לא נוצלו, ושידורים מסוימים כלל לא נקלטו בארץ, הדוגמה הבולטת מכולם הייתה הליגה האיטלקית בעונת 2002/2003 וחצי מעונת 2003/2004, עד שזכויות הליגה נרכשו מצ'רלטון על ידי ערוץ הספורט.
היסטוריה > ליגת העל בכדורגל ומונדיאל 2006

בסוף שנת 2003 זכתה צ'רלטון במכרז לזכויות השידור של משחקי ליגת העל בכדורגל. החברה פתחה ערוץ דיגיטלי שנקרא "שבת של כדורגל" והחלה להעביר את המשחקים בשיטת שלם וצפה ושנה לאחר מכן החלה החברה להעביר גם את משחקי הליגה האנגלית בשיטה זו בערוץ שנקרא "הליגה האנגלית". החברה ספגה ביקורת רבה מהקהל הישראלי. לראשונה הצופה הישראלי נאלץ לשלם עבור שידורי ספורט שהיה רגיל לקבלם בערוצים פתוחים, ושיטת השידור של כל המשחקים בשידור ישיר, משחקים אינם נערכים בו זמנית. שנה לאחר מכן נפתרה בעיה זו כשהחברה קיבלה 2 ערוצי שידור למשחקי ליגת העל בלבד ושידרה בשניהם משחקים שונים מהליגה.
בשנת 2006 התחוללה סערה ציבורית גדולה בנושא שיטת השידורים בתשלום מכוון שצ'רלטון החזיקה בזכויות השידור של המונדיאל בגרמניה. החברה הצהירה תחילה שהיא דורשת 492 ₪ על שידור המשחקים שאינם מחויבים על פי חוק להיות משודרים בערוץ פתוח. בעקבות הביקורת הציבורית הכנסת קיימה דיון מיוחד בנושא שידורי המונדיאל עם נציגי הערוצים השונים וגם עם ראש המועצה לשידורי כבלים ולוויין בזמנו, יורם מוקדי. כל הצדדים ניסו למצוא דרך לשידור המונדיאל בחינם ומוקדי הציע שבאופן חד פעמי יוכלו ערוצי הכבלים לשדר פרסומות במהלך הטורניר אך הצעתו לא התקבלה. נציגי צ'רלטון טענו שהם השקיעו בזכויות השידור הרבה כסף מתוך ידיעה ברורה שהם יוכלו לשדר את המשחקים בתשלום. מהדיון לא יצאה שום בשורה והמצב נשאר כשהיה. לאחר מכן הודיעה צ'רלטון שהיא מורידה את מחיר החבילה ל-309 ₪, ובעזרת סבסוד של מספר חברות מסחריות ניתן היה לרכוש את החבילה ב-189 ₪ בלבד.
היסטוריה > פתיחת הערוצים ספורט 1 וספורט 2

בשנת 2007 לאחר בקשות חוזרות ונשנות למועצה לשידורי כבלים ולוויין קיבלה צ'רלטון אישור להפעיל שני ערוצי תשלום קבועים ולא לפי צפייה בלבד, תמורת תשלום נמוך מזה שהיו משלמים הלקוחות במידה שהיו מזמינים את השידורים במתכונת הישנה מדי שבוע. שני הערוצים החדשים קיבלו את השמות "ספורט 1" ו"ספורט 2". הדבר גרם לזה שהחברה יכולה הייתה להתרחב במסגרת שידורי התכנים שלה ולא דבקה רק בליגה האנגלית והישראלית, שרק להן קיבלה אישור לשדר במסגרת השידור הישנה. עד מהרה החלה החברה לשדר אירועי ספורט שכלל לא שודרו בישראל כמו גביע הליברטדורס, מרוצי סוסים והליגה הבלגית בכדורגל. החברה גם שבה לשדר את משחקי הליגה האיטלקית בכדורגל אחרי שלא עשתה זאת במשך ארבע שנים, במתכונת משותפת עם ערוץ הספורט.
בפתיחת עונת 2008/2009 החלה חברת צ'רלטון לשדר גם משחקים מליגת האלופות, מתוקף סיכום עם ערוץ הספורט. עד שנת 2018
באוגוסט 2010 החלו שידורי ספורט ב-HD בערוץ "ספורט 1 HD".
באפריל 2015 החלו שידורי ספורט ב-HD בערוץ "ספורט 2 HD" ב-yes, במאי 2015 עלה הערוץ גם בשידורי HOT.
היסטוריה > פתיחת הערוצים ספורט 3 וספורט 4

בשנת 2017, אישרה מועצת הכבלים והלווין, הוספת שני ערוצים נוספים בתשלום, תוך התחייבות של חברת צ'רלטון על שמירת המחיר של הערוצים הקיימים, האישור הגיע אחרי שנים של מאבק בין צ'רלטון למועצה, לטענת צ'רלטון היא מנועה מלהעביר לצופים משחקים רבים שיש לה זכויות עליהם, משום שרוב המשחקים מתקיימים בשעות סמוכות, בסופי השבוע, ולרשותה עמדו כאמור רק שני אפיקי שידור.
שידור המשחקים

לחברת צ'רלטון מספר רב של זכויות שידור לכן נוצר מצב שיש יותר משני משחקים שמתנהלים בו זמנית (לצ'רלטון היו בזמנו שני ערוצים בלבד), לכן מספר רב של משחקים לא שודרו כלל. החברה הגישה בקשה למועצת הכבלים והלוויין לפתיחת ארבעה ערוצים נוספים, שניים רגילים ושניים ב-HD, לטענתם בשל ריבוי זכויות שידור ואי יכולת לשדרם כיום וזאת ללא שינוי במחיר, תחילה הרגולטור דחה את הבקשה מחשש לדואפול, אך לאחר מכן אישר לה להעלות את הערוצים ספורט 3 HD וספורט 4 HD, בתנאי שלא יחול שינוי במחיר החבילה. הערוצים עלו לאוויר באפריל 2017.
בשנת 2011 השיקה צ'רלטון פיילוט בו לקוחות החברה בחרו שידור מבין שלוש אפשרויות. את המשחק ניתן היה לבחור באמצעות מסרון או באתר האינטרנט של צ'רלטון.
הערוצים כיום

בערוצי הספורט של צ'רלטון משודרים כיום בתחום הכדורגל: ליגת העל בכדורגל, הליגה האנגלית, הליגה האנגלית השנייה, הליגה הגרמנית, הליגה האיטלקית, הליגה הבלגית, הליגה ההולנדית, הליגה הפורטוגזית בכדורגל, הליגה הארגנטינאית, הליגה הברזילאית, הליגה האירופית, הגביע האנגלי, גביע הליגה האנגלי, הגביע האיטלקי, הגביע הספרדי, הגביע הגרמני והגביע הצרפתי. בתחום הכדורסל משדר הערוץ את משחקי הליגה הספרדית, הליגה היוונית, הליגה הרוסית, יורוקאפ והגביע הספרדי. כמו כן משודרים בערוץ הליגה הגרמנית בכדוריד, ליגת האלופות בכדוריד, דיאמונד ליג, משחקי נבחרות, טורנירי הכנה, משחקי ידידות וספורט אחר כגון: אתלטיקה, כדורגל חופים, כדורעף חופים, כדוריד, כדורעף, ג'ודו, אגרוף וטניס.
חברת צ'רלטון, קונה מדי פעם זכויות שידור למשחק בודד בלבד. היא רכשה, לדוגמה, את הגביע הסקוטי וגביע הליגה הסקוטי, כאשר גלאזגו ריינג'רס התמודדה מול סלטיק או את הגביע האוקראיני כשדינמו קייב התמודדה מול שחטיור דונצק. צ'רלטון שידרה משחקים בערוץ 9, שהוא ערוץ פתוח, על-מנת להרחיב את קהל הצופים, ובו שודרו ארבעה משחקים: כשברצלונה פגשה את ריאל מדריד בגמר הגביע הספרדי (2011), גמר הליגה האירופית 2011 בין פורטו לספורטינג בראגה, משחק הגומלין בפלייאוף מוקדמות הליגה האירופית בין פנאתינאיקוס למכבי תל אביב (2012) וגמר הליגה האירופית 2012 בין אתלטיקו מדריד לאתלטיק בילבאו.
בערוצי הספורט של צ'רלטון ניתן למצוא תוכניות שבועיות ותוכניות סיכום למשחקי הליגות השונות המשודרים בערוץ, כמו כן משודרות תוכנית "עולם הפריימרליג" של הליגה האנגלית, "הקיץ של התותחנים" של קבוצת הכדורגל ארסנל ו"חגיגה אירופית" תוכנית המלווה את משחקי הליגה האירופית בשידור חי.
בדצמבר 2016 נכנסו ערוצי צ'רלטון לסלקום tv, ובאוקטובר 2017 נכנסו הערוצים ל-STINGTV.
הערוצים כיום > מיתוג מחודש

ב-1 בינואר 2020, כחלק מהכניסה לעשור השלישי של המאה ה-21, השיקו בצ'רלטון אריזה גרפית חדשה הכוללת בין היתר לוגו ערוץ חדש. באריזה זו, כל אחד מהערוצים קיבל צבע משלו, כאשר הצבע העיקרי של צ'רלטון הוא ירוק, אותו צבע שמשמש את ספורט 1. בנוסף לצבע זה, ספורט 2 נצבע בצבע אדום, ספורט 3 בצבע צהוב, וספורט 4 בצבע תכלת. עם המעבר לאריזה החדשה, הסימן HD נזנח סופית בכל סמלי הערוצים, על אף הקיום הנפרד של ערוץ ה-SD וערוץ ה-HD (בשמות ספורט 1), שמשדרים תכנים שונים לא בעת שידור חי.
במרץ 2021 נכנסו ערוצי צ'רלטון ל-פרטנר tv.
בסוף 2024 כל הערוצים שינו את צבעים ללבן.
הערוצים כיום > ערוץ Gaming Channel

ביולי 2021 עלה לשידורי חברת HOT ערוץ הגיימינג, מיזם משותף של חברת צ'רלטון והמפיק יוני פארן. לאחר כשנה, ב-12 ביוני 2023 הערוץ עלה גם לפלטפורמות פרטנר tv וסלקום TV. נכון ליולי 2024, הערוץ ירד ולא משדר יותר.
שדרים ופרשנים בולטים > שדרים

רמי וייץ
מוטי חביב
דני דבורין
שרון דוידוביץ'
יורם ארבל
שרון ניסים
ענבל מנור
לירן שכנר
שדרים ופרשנים בולטים > שדרים > בעבר

מאיר איינשטיין
שדרים ופרשנים בולטים > פרשנים

אבי נמני
ניר סביליה
אריק בנדו
מיכאל זנדברג
ריפעת טורק
תומר קשטן
זאב זלצר
ניר לוין
אורי אוזן
אשרת עיני
אסף כהן
אורי לוי
שדרים ופרשנים בולטים > פרשנים > בעבר

סלבה ברזילאי
משה מאירי
תוכניות ומגזינים

לקראת המחזור בליגה האנגלית
תוכנית שבועית, סיקור המשחקים הצפויים במחזור הקרוב בליגה האנגלית הבכירה.
סיכום מחזור בליגה האנגלית
תוכנית סיכום שבועית, סיכום משחקי המחזור מהליגה האנגלית הבכירה.
עולם הפרמייר ליג
תוכנית עולם הפרמייר ליג – מבט מרתק אל מאחורי הקלעים של הליגה הטובה בעולם.
גארי ליניקר מארח
מגזין שנרכש מה-BBC ובו כדורגלן העבר גארי ליניקר מראיין שחקנים ומאמנים מהפרמייר ליג האנגלית.
גארי נוויל מארח
מגזין שנרכש מרשת סקיי ובו כדורגלן העבר גארי נוויל מראיין שחקנים ומאמנים מהפרמייר ליג האנגלית.
סערה בממלכה
מגזין בהגשת לירן שכנר בו הוא מראיין סלבריטאי ישראלי אודות קבוצתו האהודה באנגליה והשניים מהמרים על תוצאות משחקי המחזור הקרוב בפרמייר ליג.
בשירות פוד מלכותו
פודקאסט פרמיירליג שבועי שמשודר גם בפורמט טלוויזיוני, עם בן פורגס, שרון דוידוביץ' ואסף כהן.
דה דברת שואו
תוכנית בה שליח הערוץ בלונדון, ניב דברת, מראיין כוכבי פרמיירליג בעבר ובהווה לראיון בן חצי שעה.
הקיץ של התותחנים
מגזין העולם של ארסנל – תוכנית בת מספר רב של פרקים המביאה לנו הצצה נדירה לעולם של ארסנל, מתוך המועדון וברחבי העולם.
חגיגה אנגלית
תוכנית המלווה את כל משחקי הפרמיירליג האנגלית בשעת המשחקים המרכזית (שבת ב-17:00 שעון ישראל).
חגיגה אירופית
תוכנית המלווה את כל משחקי הליגה האירופית ב-LIVE מדי יום חמישי.
לקראת המחזור בליגה האיטלקית
תוכנית שבועית, סיקור המשחקים הצפויים במחזור הקרוב בליגה האיטלקית הבכירה.
סיכום מחזור בליגה האיטלקית
תוכנית סיכום שבועית, סיכום משחקי המחזור מהליגה האיטלקית הבכירה.
לקראת המחזור בליגה הגרמנית
מגזין: סיקור המשחקים הצפויים במחזור הקרוב בליגה הגרמנית הבכירה.
סיכום מחזור בליגה הגרמנית
תוכנית סיכום הליגה הגרמנית – כל השערים והאירועים מהמחזור האחרון בבונדסליגה.
סיכום מחזור בליגה הרוסית
תוכנית סיכום הליגה הרוסית – כל השערים והאירועים מהמחזור האחרון בליגה הרוסית.
לקראת המחזור בליגה האירופית
מגזין: סיקור המשחקים הצפויים במחזור הקרוב מהליגה האירופית.
סיכום ליגה אירופית
מגזין: סיכום משחקי המחזור מהליגה האירופית.
סיכום ליגה ברזילאית
תוכנית סיכום הליגה הברזילאית – כל השערים והאירועים מהמחזור האחרון בברזילראו.
סיכום ליגה ארגנטינאית
תוכנית סיכום הליגה הארגנטינאית- כל השערים והאירועים מהמחזור האחרון מהליגה הארגנטינאית.
סיכום ליגה ספרדית בכדורסל
תוכנית סיכום הליגה הספרדית בכדורסל,
תקצירי כל המשחקים מליגת הכדורסל הטובה באירופה.